Minning Aretha Franklin heiðruð í Skyrgerðinni 15. janúar 2020 6:10 Sara Blandon . Ljósmynd / Aðsend Laugardagskvöldið 18. janúar kl. 21:00 munu hæfileikaríkir tónlistarmenn leiða saman hesta sína á Skyrgerðinni í Hveragerði til að heiðra minningu sálarsöngkonunnar Aretha Franklin . Aretha , sem oft hefur verið nefnd drottning sálartónlistarinnar , lést árið 2018 en á tónleikunum verða flutt hennar frægustu lög , á borð við R.E.S.P.E.C.T. , Think og ( You Make Me Feel Like ) A Natural Woman auk margra annarra þekktra og minna þekkta laga . Það er söngkonan Sara Blandon sem ætlar að bregða sér í hina goðsagnakenndu skó Franklin en ásamt henni verða á sviðinu Vignir Þór Stefánsson , píanó , Jóhann Hjörleifsson , trommur , Ingibjörg Turchi , bassi , Hróðmar Sigurðsson , gítar , Rósa Guðrún Sveinsdóttir og Michael Weaver á saxófón , Vilhjálmur Ingi Sigurðarson , trompet og bakraddasöngkonurnar Helga Hrönn Óladóttir og Guðrún Arngrímsdóttir .